
NAUJAUSIOS VOKIŠKO KINO INTRIGOS
Nuo vasario 26 d. „Vokiško kino dienos“ septynių Lietuvos miestų kino salėse pristatys aktualiausius filmus iš Vokietijos, Austrijos ir Šveicarijos.

Goethe’s instituto, Austrijos ambasados Vilniuje bei Šveicarijos ambasados Latvijoje, Lietuvoje ir Estijoje parengta programa, kurioje šiemet yra devynios pilnametražės juostos ir keturios trumpametražių filmų programos, skirta pristatyti ryškius pastarųjų metų vokiškai kalbančių šalių kino įvykius. „Guck mal! Pažvelk!“ – į kino sales kviečia šiemetinis „Vokiško  kino dienų“ šūkis.
„Vokiško kino dienų“ meninių filmų programa – turtinga žanrų bei temų. „Įdomūs seansai laukia vertinančiųjų drąsą kalbėti kontraversiškomis temomis, nepaisyti išvaizdos arba elgesio stereotipų, mėgstančiųjų savitą poetinę kalbą, besidominčiųjų permaininga XX a. istorija bei visų, kurie yra viešėję Berlyne arba ketina apsilankyti šiame mieste“, – sakė „Vokiško kino dienų“ programos koordinatorė Inga Nostytė. 

Kovo 5 – 8 d. „Vokiško kino dienos“ lankysis Kaune. 
M. Žilinsko dailės galerijoje (Nepriklausomybės a. 12, Kaune) demonstruojamų filmų programa:
Kovo 5 d. 17.00 val. Oh Boy

Vokietijos kino programos vėliavnešys – geriausiu praėjusių metų vokišku filmu Tarptautiniame Oldenburgo kino festivalyje pripažinta jauno režisieriaus Jano-Olės Gersterio komedija „Oh Boy“. Filmas, kurio pavadinimas cituoja grupės „Beatles“ dainą „A Day In The Life“, iš tiesų yra fragmentas iš berlyniečio Niko (vaid. Tomas Schillingas) gyvenimo, o drauge – itin pastabiai ir ironiškai užfiksuotas šių dienų Berlyno paveikslas. 

Kovo 6 d. 17.00 val. Sunaikink tėvą (Das Vaterspiel)

Filme pasakojama apie keistoką kompiuterių mėgėją Racą sukūrusį kompiuterinį žaidimą, kuriame žaidėjas gali nužudyti savo tėvą. Siužetas įkvėptas jo paties santykių su nekenčiamu tėvu, sėkmingu ir valdingu politiku. Lyg to būtų maža, jaunystės draugė Mimi pasikviečia Racą į Niujorką rūpintis jos seneliu, vengiančiu atsakomybės už Antrojo pasaulinio karo metais vykdytas Lietuvos žydų žudynes ir todėl jau daugelį metų šeimos slepiamu rūsyje. Filmas sukurtas Josefo Haslingerio romano pagrindu.

Kovo 8 d. 17. 00 val. This ain’t California
Dokumentiniame filme – 2011-ųjų Berlynas. Deniso Paracecko, pravarde Panika, laidotuvėse susitikę seni draugai iš praėjusių VDR laikų prisimena: jų didžioji aistra buvo riedlentės, o Denisas – nepralenkiamas ekstremalas. Rodoma daug smulkių epizodų, jie iliustruoja devintąjį dešimtmetį, kai riedlentininkai buvo autsaideriai – nuotaikingi, įžūlūs, toli nuo valstybės ir jos gamybos planų. Jie mėgo rinktis Aleksandro aikštėje Rytų Berlyne, čia, stebimi susižavėjusių ar priešiškai nusiteikusių žiūrovų, jie lavino ir demonstravo savo įgūdžius. „This ain’t California“ rodo anarchistinės subkultūros intarpą socializmo pasaulyje.
Įėjimas su muziejaus bilietu. 
Vokiško kino dienas“ pristato Goethe’s institutas, Austrijos ambasada Vilniuje ir Šveicarijos ambasada Latvijoje, Lietuvoje ir Estijoje.

Daugiau informacijos: Inga Nostytė Goethe‘s instituto programų koordinatorė

